**(Ne)linişte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un vânt sălbatec dinspre miazăzi

Aleargă frunzele pe bulevard,

Sunt dezbrăcate, colorate-n gri,

Dar cred în primăvară, în hazard.

Se leagănă castanii trişti în vânt

Şi ramurile plâng pe caldarâm,

În iarna asta vreau să-mi fii veşmânt

Să-mbraci poteca albului tărâm.

Sunt singur, desenez cu lacrimi reci

Pastel abstract pe frunze ruginii,

Un anotimp ne va uni pe veci

Magnolie, te-aştept a mea să fii.

- Nu ştiu dacă la nord e vreme rea,

Ninsori de gând, furtuni de sentimente,

E-un calm bizar, aici, în urbea mea

Şi-n calendar trec zilele absente.

Încă-ţi mai simt al braţelor contur

Strangâdu-mi trupul mic la pieptul tău,

E-atât de frig, şi-atâta iarnă-n jur...

Ce depărtări şi ce păreri de rău

Mă-ncearcă, azi, dac-ai putea ghici,

Poate-ai ruga un înger să aştearnă

Un curcubeu de vise argintii

S-alunecăm pe el măcar o iarnă.

Ioan Grigoraș Liliana Trif